Melissa Massyn se toneelstuk open in die Kaap! - Olka Bolka Web & E-Magazine
Melissa Massyn se toneelstuk open in die Kaap!
Die draaiboek is geskryf, oudisies is gedoen, repitisies het begin en kostuums word gemaak… want die bekende vermaaklikheidster, Melissa Massyn, se groot droom om haar eie toneelstuk na die verhoog te bring word eersdaags 'n realiteit.
UNWRITE ME, wat sy saam met Eunice Stoltz geskryf het, is geskep om vir jong talent 'n platform te gee waar hulle nie net meer oor die toneelbedryf kan leer nie, maar ook die kans sal kry om voor groot gehore op te tree.
Dié konsert, wat toneelspel, sang en dans kombineer, vertel die verhaal van die Abi (Annette Havenga) wat 'n stryd voer met die stemme in haar kop. Sy is 'n veertigjarige skrywer wat probeer om, deur middel van haar stories, haarself te vind. Dit help haar om op tot die slotsom te kom dat sy nooit regtig vrede gaan vind as sy nie ophou om vyande van haar vriende, familie, loopbaan en die stemme in haar kop te maak nie.
"Gehore kan uitsien daarna om lekker te lag en sal beslis aanklank vind by die hoofkarakter en baie by haar leer," verklap die aktrise. "Elkeen van die akteurs is werklik talentvol en ek is baie dankbaar vir elkeen van hulle."
Melissa, wat veral bekend is vir haar rolle in Hoofmeisie, Agent 2000 en Erfsondes, meen dat dit vir haar 'n lekker uitdaging is om agter-die-skerms betrokke te wees as regisseur en skrywer, omdat dit vir haar blootstelling gee aan nuwe aspekte van die vermaakbedryf. Dit is ook die eerste keer wat sy deel is van 'n produksie waarin sy nie self speel nie en sy sien uit daarna om haar hele span (Annette Havenga, Eunice Stoltz, Almarie Coetzee, Rynhardt Strydom, Havard Koegelenberg, Ree Brink, Chanelle Matthee, Suné Brink en André Myburgh) se vernuf met die land te deel.
Die openingskonsert vind plaas op Saterdag, 30 November 2019, by die Corpus Christi Gemeente in die Kaap. Deure sal om 18h00 open, waarna die vertoning stiptelik om 19h00 sal begin. Daar is net 'n beperkte aantal sitplekke beskikbaar, wat vooraf bespreek kan word (tot 28 November) teen R85 per persoon. Kaartjies kan ook op die aand by die deur gekoop word teen R100 per persoon. Talle bekendes en lede van die media gaan ook hierdie spoggeleentheid bywoon.
Alhoewel daar vanjaar net een optrede sal wees, beplan die toneelgeselskap om in 2020 ook die produksie met feesgehore te deel. Volgens Massyn, is 'n videograaf ook die proses op kamera vasvang en beplan sy om dit as 'n webreeks uit te saai op haar eie YouTube-kanaal.
Melissa Massyn is 'n bekende plaaslike aktrise, televisiepersoonlikheid, videograaf, sosialemediaspesialis, grafiese ontwerper, skrywer, seremoniemeester en motiveringspreker. Sy werk al sedert 2011 in die vermaakbedryf en het bekendheid verwerf vir haar rol as Susan in The Film Factory se fliek, Hoofmeisie. Sedertdien was sy ook te sien in verskeie ander rolprente, televisiereekse, kortfilms, verhoogproduksies en advertensies. Dié veelsydige ster doen ook gereeld stemwerk vir radio-advertensies, skep video-inhoud vir besighede, bied elke nou en dan drama-werkswinkels aan en gee dramaklasse op aanvraag.
Met UNWRITE ME, stel sy nie net 'n splinternuwe kant van haarself aan die publiek bekend nie, maar gee sy ook aan ander die geleentheid om raakgesien te word.
Om kaartjies vir hierdie besonderse vertoning te bespreek, stuur 'n e-pos na melissamassyn.public@gmail.com